Фэеплъхэмрэ тхыдэ щIыпIэхэмрэ
Къулъкъужын Ищхъэрэ къуажэм щэбэт щIыхьэху щрагъэкIуэкIащ, Фэеплъхэмрэ тхыдэ мыхьэнэ зиIэ щIыпIэхэмрэ я махуэр щагъэлъапIэм ирихьэлIэу.
Гулъытэ хэха хуащIащ Хэку зауэшхуэм хэкIуэдахэм я фэеплъхэм. Мы жылэм щыщу 1941 гъэм нэмыцэ зэрыпхъуакIуэхэм япэщIэувахэм яхэтащ цIыху 457-рэ, абыхэм ящыщу 272-м къагъэзэжакъым. Абыхэм я цIэ-унэцIэхэр зытет обелиск къуажэм дэтщ.
Щэбэт щIыхьэхум щыгъуэ жыг цIыкIухэр ягъэтIысащ, фэеплъхэмрэ ахэр здэщыт щIыпIэхэмрэ ягъэкъэбзащ.
«Фэеплъхэмрэ тхыдэ мыхьэнэ зиIэ щIыпIэхэмрэ я махуэм ирихьэлIэу ахэр зыхуей хуэгъэзэным ехьэлIа лэжьыгъэ щхьэхуэхэр илъэс къэси идогъэкIуэкI, ар ди къалэну зэрыщытыр фIыуэ къыдгуроIуэри», — жиIащ Къулъкъужын Ищхъэрэ къуажэ администрацэм щIалэгъуалэм я IуэхухэмкIэ и IэщIагъэлI Токъмакъ Тембот.
ИСТЭПАН Залинэ.
